[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraAug 24, 20224 min read"}, {"text_idx": "#000006", "text": "*For English review, see language toggle switch on top of page*"}, {"text_idx": "#000007", "text": "\u2665Llyfr y mis i blant Gorffennaf 2022\u2665"}, {"text_idx": "#000009", "text": "Ydach chi wedi clywed am stori Branwen? Wel, mae hi\u2019n stori hollol boncyrs mewn gwirionedd! Dim yn annhebyg i rai o blockbusters y sgrin fawr - yn cynnwys brad, dial, trais, cewri, hud a lledrith ac epic battles gyda\u2019r meirw."}, {"text_idx": "#000010", "text": "Dyma felly gyflwyno Manadwyan Jones: Y Pair Dadeni gan Alun Davies, sy\u2019n plethu chwedloniaeth gwallgo\u2019r Mabinogi gyda bywyd modern bob dydd, ar gyfer cynulleidfa yn eu harddegau [yn o\u0302l y wasg]. Wel, dwi ddim yn fachgen ysgol - dwi\u2019n llawer hy\u0302n, ac mi wnes i wir fwynhau\u2019r llyfr yma, felly peidiwch a\u0302\u2019i ddiystyru jest am eich bod chi\u2019n hy\u0302n na\u2019r target audience!"}, {"text_idx": "#000011", "text": "Mae\u2019r awdur yn llwyddiannus wrth greu darn o waith ffuglen sy\u2019n troedio tir ffantasi, hud a lledrith ac antur arallfydol, ond sydd wedi ei wreiddio ym mywyd arferol bob dydd, drwy gynnwys elfennau o nofelau ditectif a police procedural sy\u2019n boblogaidd y dyddiau yma. Yn o\u0302l Google, Magical Realism yw\u2019r enw ar genre sy\u2019n cyfuno hud a lledrith hefo\u2019r byd \u2018normal.\u2019"}, {"text_idx": "#000013", "text": "Bachgen ysgol, pymtheg oed yw Manawydan Jones, sy\u2019n ymddangos yn ddigon cyffredin, nes i ymwelydd ddod draw i\u2019r ysgol i\u2019w gwrdd \u2013 cyfarfod sydd am newid ei fywyd am byth. Rhaid i mi fod yn hynod o ofalus yma, achos dwi ddim isio dweud gormod!"}, {"text_idx": "#000014", "text": "Ia, mae \u2019na sawl peth anghyffredin am y bachgen yma. Tydi o ddim yn siarad, achos mae o\u2019n fud. Ond yn hyd yn oed mwy unigryw \u2019na hyn yw\u2019r ffaith ei fod o\u2019n ddisgynnydd i un o gymeriadau enwog y Mabinogi - Manawydan Fab Lly\u0302r."}, {"text_idx": "#000015", "text": "Ond pam yr holl ffy\u0300s? Wel - mae \u2019na ddwy garfan wedi bod yn elynion pur ers canrifoedd (ers cyfnod y Mabinogi dim llai) ac mae\u2019r tensiynau rhyngddynt yn cynyddu, gyda brwydr fawr ar y gorwel. Mae\u2019r \u2018Cyfeillion\u2019 yn cynrychioli heddwch tra bod y \u2018Marchogion\u2019 yn ysu am waed a thrais (dipyn bach fatha\u2019r Jedi a\u2019r Sith efallai.) Mae popeth yn y fantol ac mae angen help Manadwyan arnynt ar frys - dim ond os yw\u2019r \u201cgallu\u201d ganddo wrth gwrs (eto, debyg i\u2019r \u2018force\u2019). Ond cyn iddo gael ei dderbyn fel rhan o\u2019r criw dewr, bydd rhaid iddo brofi ei hun."}, {"text_idx": "#000016", "text": "Beth oedd yn dda am y nofel?"}, {"text_idx": "#000017", "text": "I ddechrau, roedd hwn yn gyfuniad o rai o fy hoff genres. Dwi\u2019n licio antur a ffantasi, ond roedd cael elfen o nofel dditectif a throsedd yn bonus! Doedd \u2019na ddim gormod o \u201cfflwff emosiynol\u201d am gymeriadau, ond roedd llond trol o antur a thensiwn - jest y peth i mi. Wedi dweud hynny, dwi\u2019m yn teimlo y daethon ni i nabod rhai o\u2019r side characters yn ddigon da, felly mae digon o gyfle i roi mwy o gig ar yr asgwrn lle mae Mogs ac Alys yn y cwestiwn yn y llyfr nesaf. Bydd yn ddiddorol parhau i weld Manawydan yn datblygu fel cymeriad, o socially awkward teenager i rywbeth llawer mwy..."}, {"text_idx": "#000018", "text": "Roedd \u2019na dipyn go lew o benodau, ond maen nhw\u2019n rhai byr (ideal), felly roedd hi\u2019n hawdd darllen ambell un bob nos, ac roedd y switsio \u2018no\u0302l a mlaen\u2019 rhwng stori Manawydan ac ymdrechion Ditectif Saunders yn cadw pethau\u2019n symud yn eu blaen."}, {"text_idx": "#000019", "text": "Llwyddodd y brif stori am y pair dadeni hudol gadw fy niddordeb drwy gydol y nofel, ac mae\u2019r syniad o bw\u0302er annaturiol sy\u2019n gallu dod a\u2019r meirw yn o\u0302l yn fyw yn un da, os nad mymryn yn creepy - sy\u2019n wych. Does dim angen bod ofn mynd lawr trywydd mwy tywyll mewn nofelau fel hyn. Mae\u2019n fy atgoffa i o fyddin y \u2018White Walkers\u2019 yn Game of Thrones, neu\u2019r milwyr sgerbwd yn y ffilm Jason and the Argonauts."}, {"text_idx": "#000020", "text": "Mi oeddwn i\u2019n euog o feddwl mai pethau diflas oedd chwedlau\u2019r Mabinogi, ond dwi wedi cael fy mhrofi yn gwbl anghywir. Mae\u2019n destament i\u2019w hirhoedledd eu bod nhw\u2019n dal i ysbrydoli straeon newydd hyd heddiw. Dwi\u2019n hoff iawn o\u2019r sbin newydd diweddaraf ar yr hen chwedlau, sy\u2019n siw\u0302r o\u2019u cyflwyno i genhedlaeth newydd a\u2019u gwneud yn berthnasol unwaith eto."}, {"text_idx": "#000021", "text": "Dwi isio gwybod beth sy\u2019n digwydd nesaf!"}, {"text_idx": "#000022", "text": "Dwi ddim yn cofio gweld llyfrau fel hyn ar y silff pan oeddwn i yn fy arddegau. Efallai petawn i wedi, yna mi faswn i wedi dechrau mwynhau darllen ffuglen llawer cynt! Mae arddegwyr heddiw yn cael eu sboilio! Yr unig beth sy\u2019n fy mhoeni - ydyn nhw\u2019n dod i wybod am lyfrau ardderchog fel hyn? Gobeithio wir, achos mae hwn yn llyfr sy\u2019n werth yr \u00a38.99 pob ceiniog! Ac os gwnawn nhw werthu digon o gopi\u0308au, dwi\u2019n siw\u0302r y gwneith Alun Davies ysgrifennu part 2, i mi gael gwybod beth sy\u2019n digwydd nesaf! C\u2019mon bobl!"}, {"text_idx": "#000025", "text": "Mwy o Helynt - Rebecca Roberts"}, {"text_idx": "#000027", "text": "Nid ydym yn gyfrifol am gynnwys gwefannau allanol."}, {"text_idx": "#000029", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000030", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]